Diari Oficial de la Generalitat Valenciana


Sumari del DOGV 9905, del 31-07-2024 (2024/7916)

RESOLUCIÓ de 29 de juliol de 2024, de la Presidència de la Generalitat, sobre les ajudes destinades a finançar actuacions per a promoure la protecció, el foment i el desenvolupament del patrimoni i la dinamització cultural, i l’adequació i la renovació de béns i espais municipals de la Comunitat Valenciana, convocades per la Resolució de 21 de maig de 2024, de la Presidència de la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9905

Data del DOGV
:   31-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/7916

CVE
:   ETFS-D-9537-1640

Data del document
:   29-07-2024

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * ajuda pública
    * patrimoni arquitectònic
    * promoció cultural
    * patrimoni cultural

I. Mitjançant el Decret 8/2023, de 13 de juny, del president de la Generalitat, es van aprovar les bases reguladores de les subvencions destinades a promoure la protecció, el foment i el desenvolupament del patrimoni i la dinamització cultural, i l’adequació i la renovació de béns i espais municipals de la Comunitat Valenciana (DOGV núm. 9621, de 20.06.2023).

Per la Resolució de 21 de maig de 2024, de la Presidència de la Generalitat, es convoquen ajudes destinades a promoure la protecció, el foment i el desenvolupament del patrimoni i la dinamització cultural, i l’adequació i la renovació de béns i espais municipals de la Comunitat Valenciana per a l’exercici 2024, per un import màxim per a finançar estes actuacions de 7.371.594,59 €, amb càrrec al capítol VII, línia de subvenció S0174, de l’aplicació G1050403, programa G.125A00.7, Administració local i organització territorial del Consell, de la Llei 8/2023, de 27 de desembre, de pressupostos de la Generalitat per a l’exercici 2024.

II. En esta convocatòria s’han presentat 248 sol·licituds de subvencions; examinades per la comissió avaluadora, no es valoren les sol·licituds dels ajuntaments de Millares, Alfondeguilla, Catí, Sot de Ferrer, Vistabella del Maestrat, Castillo de Villamalefa i Benafigos, per no concórrer-hi els requisits previstos en els articles 3 i 4 de la convocatòria.

III. De conformitat amb el que establix l’article 8 del decret de bases, per a determinar la valoració de les actuacions subvencionables, s’apliquen els criteris i els barems d’avaluació i de puntuació següents, fins a un màxim de 60 punts, de conformitat amb l’escala següent:

A/ Pressupost de l’entitat local de l’exercici al qual corresponga la convocatòria (fins a 15 punts):

– Fins a 5.000.000 €: 15 punts.

– De 5.000.000,01 € a 11.551.511 €: 10 punts.

– De 81.399.337,01 € en avant: 5 punts.

B/ Població de l’entitat local (fins a 15 punts). La població que es prenga en consideració serà la corresponent a les xifres oficials de població que es publiquen en el reial decret pel qual es declaren oficials les xifres de població resultants de la revisió del padró municipal referides a l’1 de gener de l’any anterior a aquell en què s’efectue la convocatòria, d’acord amb el que disposen els articles 82.2 i 85.b del Reglament de població i demarcació territorial de les entitats locals, aprovat pel Reial decret 1690/1986, d’11 de juliol, i de conformitat amb l’escala següent:

– Fins a 5.000 habitants: 15 punts.

– De 5.001 a 20.000 habitants: 10 punts.

– De 20.001 habitants en avant: 5 punts.

C/ Tipologia del bé (fins a 30 punts), segons la rellevància patrimonial de la naturalesa del bé o de l’espai sobre el qual s’actua, de conformitat amb el Decret 62/2011, de 20 de maig, del Consell, pel qual es regula el procediment de declaració i el règim de protecció dels béns de rellevància local (DOGV núm. 6529, de 26.05.2011):

a) Si es tracta d’un bé d’interés cultural: 30 punts.

b) Si es tracta d’un bé de rellevància local: 20 punts.

c) Si es tracta d’un bé local catalogat: 10 punts.

d) Si es tracta d’un bé que es considere d’interés per la seua rellevància cultural o patrimonial, encara sense disposar d’un reconeixement oficial o bé estant en procés la seua obtenció: 5 punts.

IV. Vist que la comissió avaluadora, després de l’estudi i la valoració de les sol·licituds presentades, ha elevat la proposta de resolució corresponent amb la fixació de les ajudes concedides, de conformitat amb el que establixen els articles 6 i 7 del Decret 8/2023, de 13 de juny, del president de la Generalitat.

V. Vist la resolució de 21 de maig de 2024 que preveu en l'article 11 que el termini per a executar i justificar les actuacions subvencionades finalitzarà el 31 d'octubre de 2024, sense perjuí de la possibilitat de prorrogar este termini quan s'acredite la impossibilitat del seu compliment per circumstàncies alienes a la voluntat de l'entitat local beneficiària, d'acord amb el que disposa l'article 11.2 del Decret 8/2023, i per a donar les màximes facilitats per a finalitzar les actuacions subvencionables i presentar la corresponent justificació, la comissió avaluadora proposa prorrogar la data assenyalada en l'article 11 de la Resolució de 21 de maig de e 2024, de la Presidència de la Generalitat, indicant que el termini de presentació de documents per a justificar la subvenció finalitze el 5 de desembre de 2024, segons exigeix l'article 35.1 e) de la Llei 39/2015 d’1 d’octubre del procediment administratiu comú de les administracions públiques, i que condueixen a acordar d'ofici l'ampliació del termini per a complir els tràmits indicats.

VI. En virtut de tot el que s’ha exposat anteriorment, atesa la proposta de resolució elevada per la comissió avaluadora i fent ús de l’atribució delegada d’acord amb l’apartat sèptim, lletra b, de la Resolució de 8 de novembre de 2023, del president de la Generalitat, per la qual delega determinades atribucions en diferents òrgans de la Presidència,

RESOLC

*Primer*

Concedir als municipis, un total de 62, que s’indiquen en l’annex I, les quantitats allí expressades en concepte d’ajudes destinades a finançar actuacions per a promoure la protecció, el foment i el desenvolupament del patrimoni i la dinamització cultural, i l’adequació i la renovació de béns i espais municipals de la Comunitat Valenciana, convocades per la Resolució de 21 de maig de 2024, de la Presidència de la Generalitat, amb un import total concedit de 7.368.404,27 euros.

*Segon*

No admetre les sol·licituds dels ajuntaments de Millares, Alfondeguilla, Catí, Sot de Ferrer, Vistabella del Maestrat, Castillo de Villamalefa i Benafigos pels motius exposats anteriorment.

*Tercer*

Desestimar la resta de les sol·licituds no incloses en l’annex I, per sobrepassar-se la quantia màxima del crèdit fixat en la convocatòria en funció dels criteris de valoració previstos en els articles 7 i 8 del Decret 8/2023, de 13 de juny, del president de la Generalitat.

Quart. Requerir la presentació de la documentació justificativa prevista en la convocatòria, ampliant el termini de presentació de la documentació esmentada en l`article 11 de la convocatòria al 5 de desembre de 2024, i l’actuació subvencionada haurà d’estar acabada amb anterioritat a esta data.

La quantia a justificar es correspondrà amb el total del gasto de l’actuació subvencionada (IVA inclòs).

1. La justificació del compliment de les obligacions imposades a les entitats beneficiàries i de l’aplicació de la subvenció rebuda es realitzarà en el model normalitzat, que es publicarà en l’enllaç següent:

<https://www.gva.es/va/inicio/procedimientos?id_proc=G22638>

per mitjà de la presentació d’un compte justificatiu subscrit per la persona representant legal de l’entitat local, que contindrà, com a mínim:

a) Declaració de les actuacions realitzades. Declaració signada per la representació legal de l'entitat beneficiària en la qual conste que les actuacions han sigut executades d'acord amb l’actuació objecte de subvenció.

b) Un certificat expedit per personal tècnic municipal competent que acredite que les actuacions realitzades complixen els requisits tècnics exigits per la normativa vigent i que compten amb les autoritzacions i informes sectorials corresponents.

c) Un certificat de la persona titular de la secretaria municipal, que acredite el compliment de les obligacions imposades pel Decret 118/2022, de 5 d'agost, del Consell, i pels apartats 4 i 5 de l'article 2 del Decret 8/2023, de 13 de juny, del president de la Generalitat.

d) Un certificat de finalització de les actuacions subvencionades.

d.1. La certificació final d'obra, en els supòsits en els quals els ajuntaments hagen contractat l'obra.

d.2. Una certificació municipal de final d'obres expedida per personal funcionari competent, en cas que l'obra s'execute per mitjans propis.

e) Factures o documents de valor probatori equivalent en el tràfic mercantil, incorporades en la relació classificada dels gastos, així com la documentació acreditativa del pagament, si és el cas, d’acord amb l’article 30 de l’LGS.

f) Testimoniatge fotogràfic de l'actuació realitzada, junt amb el qual haurà d'incorporar-se a més la publicitat de la participació de la Generalitat prevista en l'apartat 4 de l'article 4 del Decret 8/2023, de 13 de juny, del president de la Generalitat.

g) L’acreditació, amb caràcter previ al pagament, que l’entitat local està al corrent de la seua obligació de rendir comptes anuals davant la Sindicatura de Comptes, conforme disposa l’article 199.4 de la llei 8/2010, de 23 de juny, de règim local de la Comunitat Valenciana.

h) Una declaració de les ajudes sol·licitades o rebudes per al finançament de l'actuació.

2. La no presentació de la justificació del gasto en el termini fixat donarà lloc a la pèrdua de la subvenció i consegüent revocació. En la tramitació del procediment es garantirà, en tot cas, l'audiència de l'entitat interessada.

3. El pagament de la subvenció es realitzarà amb la justificació prèvia per l’entitat beneficiària de la realització efectiva de l’actuació objecte de la subvenció, i després de la comprovació, per part de la Generalitat, d’acord amb la sol·licitud presentada i en els terminis establits en la resolució de concessió.

*Quint*

En els supòsits en què la justificació dels gastos efectuats no arribe a la quantia atorgada o no es presente la justificació del gasto en el termini fixat en l’apartat anterior, s’actuarà d’acord amb el que establixen l’article 15 del Decret 7/2018, de 12 d’abril, del president de la Generalitat, i l’article 172 de la Llei 1/2015, de 2 de febrer, de la Generalitat, d’hisenda pública, del sector públic instrumental i de subvencions.

Contra esta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que l’ha dictada, en el termini d’un mes comptat des de l’endemà de la publicació, de conformitat amb el que preveuen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de la publicació, de conformitat amb el que establixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s’utilitze qualsevol altra via que es considere oportuna.

  

València, 29 de juliol de 2024

(P.D. Resolució de 8/11/2023 (DOGV 13.11.2023))

José Antonio Redorat Fresquet

Director General d'Administració Local

Esta disposició conté annexos. Consulteu-ne la versió en PDF.